Diari Oficial de la Generalitat Valenciana


Sumari del DOGV 5008, del 18-05-2005 (2005/5469)

DECRET 92/2005, de 13 de maig, del Consell de la Generalitat, pel que crea i regula l'Institut Valencià de Qualificacions Professionals.
----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/05/13/92/dof/vci/html**

### Dades del document

Número de DOGV
:   5008

Data del DOGV
:   18-05-2005

Secció del DOGV
:   I. DISPOSICIONS GENERALS

Número del document
:   2005/5469


Data del document
:   13-05-2005

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * qualificació professional
    * reglament intern
    * institució pública
    * legislació

DECRET 92/2005, de 13 de maig, del Consell de la Generalitat, pel que crea i regula l'Institut Valencià de Qualificacions Professionals. [2005/5469]
  
La Comissió Europea ha establit, com un dels seus eixos estratègics d'actuació, l'objectiu de capacitar als europeus per a l'economia i la societat del coneixement, avançant cap a un espai europeu de l'aprenentatge permanent.
  
La internacionalització de les economies, l'avanç de les tecnologies de la informació i la comunicació, i l'evolució demogràfica convertixen la qualificació dels recursos humans en element clau per a millorar el futur de la societat, les organitzacions i les persones.
  
D'altra banda, la Llei Orgànica 1/1990, de 3 d'octubre, d'Ordenació General del Sistema Educatiu, esbossa, en el seu article 30.1, un sistema integrat de formació professional, responsabilitzant a les distintes administracions públiques de la coordinació de les ofertes. Igualment, establix en l'apartat 6 de la disposició addicional quarta l'obligació del govern de regular les correspondències o revalidacions entre els coneixements adquirits en la formació professional ocupacional i en la pràctica laboral i les ensenyances de formació professional. Esta intenció és reiterada en el Reial Decret 631/1993, de 3 de maig, pel qual es regula el Pla Nacional de Formació i Inserció Professional, en el seu article 18; en el Reial Decret 777/1998, de 30 d'abril, en els seus articles 14 i 15; en el Reial Decret 1.506/2003, de 28 de novembre, pel que s'establixen les directrius dels certificats de professionalitat; i en el Reial Decret 362/2004, de 5 de març, pel que s'establix l'ordenació general de la formació professional específica.
  
La Llei Orgànica 10/2002, de 23 de desembre, de Qualitat de l'Educació, no modifica la vigent ordenació general de la formació professional específica, però sí introduïx una major flexibilitat en els procediments d'accés als cicles formatius de grau mitjà i de grau superior, a fi d'ampliar les possibilitats dels alumnes per a completar la seua formació a través de la via que, en cada moment, millor responga als seus interessos.
  
L'aprovació de la Llei Orgànica 5/2002, de 19 de juny, de les Qualificacions i de la Formació Professional, sense derogar la normativa anterior, proporciona un marc normatiu estatal que aposta definitivament per l'ordenació d'un sistema integral de formació professional, qualificacions i acreditació, que responga amb eficàcia i transparència a les demandes socials i econòmiques a través de les diverses modalitats formatives, basant-se entre altres principis, en la participació i cooperació de les diferents Administracions públiques en funció de les seues respectives competències.
  
El Reial Decret 1.128/2003, de 5 de setembre, regula el Catàleg Nacional de Qualificacions Professionals, com a eix fonamental del Sistema Nacional de Qualificacions i Formació Professional, amb l'objectiu d'ordenar sistemàticament les qualificacions identificades en el sistema productiu, establint un catàleg modular de formació associada a aquelles atenent als requeriments de l'ocupació. El catàleg determina el marc per a establir els títols i els certificats de professionalitat que constituiran l'oferta de formació professional referides a aquell, així com per a l'avaluació, el reconeixement i l'acreditació de les competències professionals adquirides a través de l'experiència laboral o de les vies no formals de formació.
  
En esta funció de definició, elaboració i manteniment del Catàleg Nacional de Qualificacions Professionals i el corresponent Catàleg modular de Formació Professional juga un paper fonamental l'Institut Nacional de les Qualificacions, creat per Reial Decret 375/1999, de 5 de març, com a òrgan tècnic responsable, a més, de la corresponsabilització dels Instituts de Qualificacions de les Comunitats Autònomes.
  
El Decret 155/2000, de 17 d'octubre, del Consell de la Generalitat, pel qual es regula el Consell Valencià de Formació Professional ve a donar contingut en l'àmbit de la Comunitat Valenciana al principi d'integració de les diferents modalitats de formació professional, arreplegat en l'àmbit estatal en la normativa anteriorment referida, i en el Nou Programa Nacional de Formació Professional 1998-2002.
  
Tal com s'establix en el preàmbul del dit Decret, per mitjà del Consell serà possible establir una política valenciana de formació professional plasmada en un Pla, capaç d'integrar i coordinar totes les accions de les diferents modalitats, de tal manera que s'aconseguisca igualment la màxima adaptació a les característiques de l'economia i de la societat, al mateix temps que es garantisca una coordinació més efectiva amb els plans i programes d'àmbit estatal i comunitari europeu.
  
L'Institut Valencià de Qualificacions Professionals constituïx la peça clau en el disseny d'eixe nou model de formació professional, orientada a aconseguir els màxims nivells d'ocupació. Es crea com a òrgan de caràcter tècnic que recolze i execute els acords del Consell Valencià de Formació Professional, del que dependrà funcionalment, i que garantisca la màxima participació de les distintes conselleries i agents econòmics i socials.
  
El Decret 296/1997, de 2 de desembre, del Consell de la Generalitat, pel qual es regula el règim de contractació de professors especialistes, i el Decret 8/1998, de 3 de febrer, del Consell de la Generalitat, pel qual s'establix l'Ordenació General de les Ensenyances de Formació Professional Específica i les directrius sobre els seus títols, han permés en estos últims anys establir una major col·laboració entre el sistema productiu valencià i els centres docents, així com desenrotllar i consolidar una formació professional de caràcter modular, flexible i adaptable, que a més de formació, acredita competència professional.
  
El Consell de la Generalitat va firmar amb els Agents Econòmics i Socials el Pacte Valencià pel Creixement i l'Ocupació, que preveu la creació de l'Institut Valencià de Qualificacions Professionals, l'Observatori Professional, i la creació d'un sistema integrat d'informació i orientació professional, tot a fi de millorar la transparència, fiabilitat, reconeixement, avaluació i actualització de les qualificacions, afavorint així l'ajust màxim entre oferta i demanda d'ocupació, la informació precisa al mercat de treball, i l'adequada orientació professional a les persones.
  
En eixe sentit, la Generalitat, que té competència plena per a la regulació i administració de l'ensenyança en tota la seua extensió, nivells, graus i especialitats, assumix la necessitat d'impulsar un òrgan, en este cas l'Institut Valencià de Qualificacions Professionals, a què no sols s'atribuïx un paper important en la gestió de les qualificacions i la seua acreditació en l'àmbit de la Comunitat Valenciana, sinó també s'establix un mecanisme d'articulació de les polítiques de formació professional amb què es fixen en l'àmbit estatal i europeu, apostant per la cooperació, la col·laboració i la màxima participació en tots els fòrums corresponents.
  
La Llei 3/2000, de 17 d'abril, per la qual es va crear el Servei Valencià d'Ocupació i Formació (SERVEF), en el seu article 2.1 establix la competència del SERVEF per a potenciar la interrelació i desenrotllament dels subsistemes de formació professional.
  
El Decret 41/2001, de 27 de febrer, del Consell de la Generalitat, pel qual es va aprovar el Reglament d'Organització i del Règim Jurídic del SERVEF, establix com una de les competències en l'àmbit de la formació professional la col·laboració amb el Consell Valencià de Formació Professional i l'Institut Valencià de Certificació de les Qualificacions en les matèries que li siguen pròpies i en el disseny de sistemes curriculars, metodologies de programes i mitjans didàctics de la formació professional ocupacional i contínua, així com en el disseny i desenrotllament dels sistemes de capacitació, professionalitat i certificació. D'altra banda, determina la col·laboració en el desenrotllament integrat de la formació professional.
  
En tals condicions, l'Institut Valencià de Qualificacions Professionals naix amb una vocació d'instrument específic dotat de capacitat i rigor tècnic, tant als efectes del mercat laboral com del prestigi a aconseguir amb la formació professional. En eixe sentit, l'Institut vol convertir-se en suport eficaç de tots els agents de la formació professional en l'àmbit de la Comunitat Valenciana, empreses i treballadors, ja que esta eficàcia en la definició de les qualificacions professionals i el seu reconeixement formal general precisa de garanties tècniques, igualtat d'accés entre la població i col·laboració entre tots els agents implicats.
  
Per tot això, previ informe del Consell Valencià de Formació Professional, a proposta de les Conselleries d'Economia, Hisenda i Ocupació i de Cultura, Educació i Esport i després de la deliberació del Consell de la Generalitat, en la reunió del dia 13 de maig de 2005,
  
DECRETE
  
Article 1. Creació
  
1. Es crea l'Institut Valencià de Qualificacions Professionals, adscrit a la Conselleria de Cultura, Educació i Esport, amb dependència funcional del Consell Valencià de Formació Professional, com a òrgan de suport a este per al desenrotllament de les funcions que es contenen en el present decret.
  
2. L'Institut Valencià de Qualificacions Professionals executarà, dins de les seues competències, les línies d'actuació aprovades pel Consell Valencià de Formació Professional.
  
Article 2. Objectius
  
L'Institut Valencià de Qualificacions Professionals actuarà com a instrument tècnic per a recolzar el Consell Valencià de Formació Professional en la consecució dels objectius següents:
  
1. Participar en l'establiment i gestió del Sistema Nacional de Qualificacions i la seua adequació a l'àmbit territorial de la Comunitat Valenciana.
  
2. Observar l'evolució de les qualificacions professionals i la seua relació amb l'ocupació en l'àmbit de la Comunitat Valenciana.
  
3. Identificar i desenrotllar les qualificacions en l'àmbit de la Comunitat Valenciana.
  
4. Col·laborar amb l'Institut Nacional de les Qualificacions en la determinació i manteniment de les qualificacions per a la seua incorporació al Catàleg Nacional, així com de la formació associada a estes.
  
5. Impulsar i desenrotllar la integració de les qualificacions professionals i la seua relació amb la formació.
  
6. Desenrotllar i articular un sistema integrat d'informació i orientació professional associat a les qualificacions.
  
7. Acreditar les qualificacions en l'àmbit de la Comunitat Valenciana, d'acord amb els requisits i procediments establits per l'administració general de l'estat.
  
8. Promoure i realitzar actuacions, tant a iniciativa pròpia com a iniciativa del Consell Valencià de Formació Professional, dirigides a desenrotllar i millorar la formació professional a la Comunitat Valenciana.
  
9. Realitzar el seguiment i avaluació del Pla Valencià de Formació Professional respecte de les qualificacions.
  
10. Servir de referència a les distintes Administracions en matèria de formació professional.
  
Article 3. Funcions
  
Les funcions de l'Institut Valencià de Qualificacions Professionals, d'acord amb els objectius establits en l'article 2, són:
  
1. Promoure la participació dels agents socials i econòmics més representatius en la investigació i identificació de les competències i qualificacions professionals i en els seus àmbits d'actuació.
  
2. Promoure la investigació sobre les qualificacions professionals i la seua evolució.
  
3. Analitzar el desenrotllament i funcionament de les qualificacions professionals del mercat de treball valencià, i la seua relació amb les classificacions professionals.
  
4. Col·laborar amb els centres de treball, instituts i centres tecnològics d'investigació, innovació i desenrotllament per a determinar l'evolució de les qualificacions, i la seua relació amb les noves tecnologies i processos productius.
  
5. Impulsar i proposar els projectes d'innovació lligats a Programes Comunitaris o mesures d'acompanyament de la formació professional que tinguen incidència sobre les qualificacions.
  
6. Col·laborar amb l'Institut Nacional de les Qualificacions en l'observació territorial d'estes, amb especial atenció als aspectes qualitatius.
  
7. Col·laborar amb l'Institut Nacional de les Qualificacions i els organismes autonòmics anàlegs per a la definició de l'estructura del Sistema Nacional de Qualificacions, així com la identificació i determinació de les qualificacions que formen part del Catàleg i de la formació associada a estes,
  
8. Analitzar i proposar els criteris que permeten definir la competència professional de la qualificació.
  
9. Gestionar en l'àmbit de la Comunitat Valenciana el procediment de reconeixement, avaluació i certificat de les competències professionals.
  
10. Establir criteris que permeten homologar als centres i entitats per a avaluar i acreditar les qualificacions i competències professionals.
  
11. Elaborar el contingut dels projectes de desenrotllaments curriculars de la formació professional associada a les qualificacions professionals en l'àmbit competencial de la Comunitat Valenciana, així com elevar propostes sobre la seua homologació, revalidació o correspondència entre si i amb l'experiència laboral.
  
12. Facilitar la interrelació entre el Sistema Integrat de Qualificació i Formació Professional i el món laboral.
  
13. Impulsar un sistema integrat d'informació i orientació relacionat amb el Sistema de Qualificacions Professionals i Formació Professional, i facilitar mesures per a la seua divulgació en tots els àmbits socials.
  
14. Avaluar la qualitat del Sistema de Qualificacions Professionals i Formació Professional en l'àmbit territorial de la Comunitat Valenciana.
  
15. Emetre informes i estudis relacionats amb la formació i qualificació professional.
  
Article 4. Estructura orgànica i funcional
  
1. L'Institut Valencià de Qualificacions Professionals dependrà, com a unitat administrativa, de la Direcció General que ostente les competències de formació professional en la Conselleria de Cultura, Educació i Esport.
  
2. Al davant de l'Institut hi haurà un director/a, a qui s'encomanarà la direcció, coordinació i impuls dels treballs i activitats a càrrec d'este Institut.
  
3. Són competències del director/a:
  
a) Elaborar i presentar a la Comissió Permanent del Consell Valencià de Formació Professional per a la seua aprovació prèvia, el pla d'actuació anual i els plans específics i, en general, de les comeses a què es referix l'article anterior.
  
b) Desenrotllar els plans d'activitats aprovats per la Comissió Permanent del Consell Valencià de Formació Professional.
  
c) Presentar davant la Comissió Permanent o el Ple del Consell Valencià de Formació Professional tots els informes que li siguen requerits.
  
d) Actuar en nom de l'Institut davant de les instàncies i organismes relacionats amb les funcions d'este.
  
e) Establir instruments de coordinació amb les diferents administracions i organismes competents en matèria de qualificacions i formació professional.
  
f) Participar amb veu i sense vot en el Ple i la Comissió Permanent del Consell Valencià de Formació Professional
  
g) Quantes altres funcions li siguen expressament encomanades.
  
4. El lloc de director/a de l'Institut Valencià de Qualificacions Professionals, que tindrà el rang de cap d'àrea, serà proveït per un funcionari/a de carrera, amb els requisits i condicions que s'establisquen en les relacions de llocs de treball. La designació i nomenament del seu titular l'efectuarà el conseller de Cultura, Educació i Esport, amb l'acord previ del conseller d'Economia, Hisenda i Ocupació, informat el Consell Valencià de Formació Professional.
  
Article 5. Àmbit d'actuació
  
Per al compliment de les seues funcions, l'Institut Valencià de Qualificacions Professionals s'estructurarà en els servicis següents:
  
1. Observatori Professional, a què correspon analitzar i facilitar informació quantitativa i qualitativa sobre els canvis produïts en els perfils professionals, així com els que previsiblement es produiran en el futur.
  
2. Identificació, Disseny de les qualificacions i Desenrotllament Curricular, a què correspon identificar, determinar i mantindre actualitzades les qualificacions professionals, així com elaborar i actualitzar el catàleg de qualificacions de la Comunitat Valenciana, al costat dels continguts curriculars de formació professional associada a les qualificacions.
  
3. Informació i Orientació Professional, a què correspon establir el procediment per a transferir la informació del Catàleg modular Integrat de Formació Professional, als catàlegs de títols i certificats de professionalitat, així com organitzar un sistema integrat d'informació i orientació professional.
  
4. Avaluació i Certificació, a què correspon gestionar el procediment de reconeixement, avaluació i certificat de les competències professionals, així com elaborar i registrar les certificats de les competències professionals, i determinar criteris de seguiment i qualitat del sistema de qualificacions.
  
Article 6. Pla anual d'actuació
  
1. L'Institut Valencià de Qualificacions Professionals elaborarà un pla anual d'actuació. En la seua elaboració participarà el Consell Valencià de Formació Professional, a través del grup de treball que a tals efectes es pot constituir.
  
2. El Consell Valencià de Formació Professional, en el desenrotllament del pla anual d'actuació, podrà sol·licitar a l'Institut Valencià de Qualificacions Professionals els informes i estudis necessaris per a coordinar, avaluar i efectuar el seguiment del programa.
  
DISPOSICIONS ADDICIONALS
  
Primera
  
Les conselleries de Justícia i Administracions Públiques, d'Economia, Hisenda i Ocupació, i de Cultura, Educació i Esport adoptaran les mesures oportunes per a dotar a l'Institut Valencià de Qualificacions Professionals dels mitjans necessaris per a assegurar el compliment de les funcions que s'establixen en el present decret, en funció de les seues respectives competències.
  
Segona
  
La Conselleria d'Economia, Hisenda i Ocupació efectuarà les actuacions pressupostàries precises per al compliment del que preveu este decret.
  
Tercera
  
Les conselleries, organismes autònoms i la resta d'entitats de la Generalitat col·laboraran amb l'Institut Valencià de Qualificacions Professionals, facilitant-li les dades i informes necessaris per a l'elaboració d'estudis i propostes en les matèries de la seua competència.
  
DISPOSICIÓ DEROGATÒRIA
  
Queden derogades aquelles disposicions que s'oposen a la present norma.
  
DISPOSICIONS FINALS
  
Primera
  
S'autoritza als consellers d'Economia, Hisenda i Ocupació, i de Cultura, Educació i Esport per a dictar les disposicions necessàries per a l'execució i compliment del que establix el present decret.
  
Segona
  
El present decret entrarà en vigor l'endemà al de la seua publicació en el Diari Oficial de la Generalitat Valenciana.
  
Castelló de la Plana, 13 de maig de 2005.
  
El presidente de la Generalitat,
  
FRANCISCO CAMPS ORTIZ
  
El conseller d'Economia, Hisenda i Ocupació,
  
GERARDO CAMPS DEVESA
  
El conseller de Cultura, Educació i Esport,


Còpia Permalink ELI